## Miguel Barrachina: “El Consell presenta una declaració institucional davant la Unió Europea per a defendre el sector pesquer de la Comunitat Valenciana”

*** L’escrit s’ha presentat després de l’obertura de la consulta pública de la Comissió Europea sobre la possible modificació de la política pesquera comuna
* El conseller d’Agricultura, Aigua, Ramaderia i Pesca ha afirmat que “els pescadors d’arrossegament de la Comunitat Valenciana travessen una situació crítica a causa de les últimes decisions del Consell d’Europa, que reduïxen els dies de pesca”
* Barrachina ha reclamat que “els processos de modificació del nombre de dies de faena han de fer-se públics amb antelació, ja que la pesca és una activitat empresarial i, com a tal, requerix la mateixa previsió que la resta dels sectors econòmics”**

El conseller d’Agricultura, Aigua, Ramaderia i Pesca ha anunciat que “el Consell de Carlos Mazón ha presentat una declaració institucional davant la Unió Europea per a defendre el sector pesquer de la Comunitat Valenciana davant de la dràstica retallada dels dies de pesca”.

L’escrit s’ha presentat després de l’obertura de la consulta pública de la Comissió Europea sobre la possible modificació de la política pesquera comuna.

En la declaració institucional, el Consell sol·licita un augment en el nombre de dies de pesca, més transparència en la definició dels criteris per a l’activitat pesquera i la millora i ampliació dels criteris per a determinar l’estoc real de pesca disponible de totes les espècies.

Així mateix, es defén que els processos de modificació del nombre de dies de faena siguen públics amb antelació i que els períodes s’establisquen a cinc o deu anys, ja que la pesca és una activitat empresarial que ha de tindre la mateixa previsió que la resta dels sectors econòmics.

A més, es proposa que l’assessorament intern de la Comissió de Pesca sobre el Mediterrani siga proporcionat per científics especialitzats en esta regió.

En este sentit, Miguel Barrachina ha destacat que és fonamental “procedir a revisar l’actual sistema per injust, desconnectat de la realitat pesquera i insostenible econòmicament, laboralment i socialment”.

Així, el conseller ha recordat que “els pescadors d’arrossegament de la Comunitat Valenciana travessen una situació crítica a causa de les últimes decisions del Consell d’Europa, que reduïxen els dies de pesca de 133 a només 27 a l’any si no es complixen les condicions estipulades, com el canvi de malles”.

“Esta mesura posa en risc la supervivència del sector pesquer a la Comunitat Valenciana, que genera més de 4.000 llocs de treball directes i indirectes el valor social dels quals és incalculable.”

Barrachina ha assegurat que “protegir el pescador és protegir la pesca. El sector ha de formar part de les decisions importants dins del termini i en la forma corresponent. No és possible que cada any la seua forma de vida es canvie radicalment amb una decisió política el mes de desembre i sense previ avís”.

El conseller ha remarcat que “la pesca mediterrània, a més de ser un important motor econòmic, turístic, cultural i gastronòmic per a la nostra regió, té un significatiu valor ecològic i mediambiental. Prova d’això és que, només l’any passat, els pescadors van retirar 150.000 tones de fem, principalment plàstics, del mar Mediterrani”.

Fecha: 05/03/2025